Yuponíne,
ho'úxovone neko tutíhiko sasedóti inuxínoti jûdeu hó'eke,
koáne ne po'ínuhiko payásoti xapa tutíhiko jûdeu,
koánemaka ne éskiribahiko ihíkaxoti yútoe Muîse,
yoko uhá koeti ha'ínehiko yane koati payásoti yúhoikovoku jûdeu.
Yane iká'akonehiko Jesus,
ina omâhiko xoko Pilátu,
kurikoâtihiko xokóyoke.
Ina kixôa Pilátu ne Jesus:
—Ití'oxo natina jûdeu?
Ina yumopâ Jesus:
—Enepone yépemonuke,
koúhapu'ikoa indúkeova —kíxoane.
Yane koyúhoane tutíhiko sasedóti inuxínoti jûdeu hó'eke enó'iyea ítuke Jesus ákoti aunáti.
Ina kixopâmaka Pilátu ne Jesus:
—Ako yiûho?
Ako kéma yuhóhiko ra koyúhoti enó'iyea váhere ítike?
Itea yunu-yunú koéne ne Jesus,
ako yumápa,
kutí'inoke yupihóvati iyúpaxeova Pilátu.
Ya kaxénake neko áyui jûdeuhiko,
kóyekune kuríkopea póhuti iká'aeti ne Pilátu,
koêkuti épemone xanéhiko kuríkopeokono.
Yoko ápe hóyeno koéhati Mbarâba híyeuke neko ika'áhikovoti yanekôyo,
vo'oku ápeyea koépeu yaneko koturíhiko xâne okopóhiko nâti yanekôyoke.
Ina pího neko êno xâne xoko Pilátu epemóponoati kuríkopea póhuti iká'aeti kuteâti kixoku itúkeovo ya kaxena ayuíti.
Ina kixovókoxoa Pilátu:
—Kehá'anoe nguríkopea ra netína,
itínoe jûdeu?
—kíxovokoxoane.
Yoko éxoa Pilátu itúkeovo imaíkinovoti Jesus ne tutíhiko sasedóti vo'oku iyókeovati xunáko,
kutí'inoke kurikoâti xokóyoke.
Yoko enepone tutíhiko sasedóti,
ítokuxea okóvo neko xanéhiko kahá'ayea itúkeovo Mbarâba épemohiko kuríkopeokono.
Ina kixovókoxopamaka Pilátu neko xanéhiko:
—Kene ra iháxoneti netína,
itínoe jûdeu,
namo ínjaye?
—Kirúhuxa!
—koénehiko yûho vaúkexea.
Ina kixovókoxopamaka Pilátu:
—Kutí'ikopo itúko pahúnevo râ'a?
—koéne.
Itea inamá'axone koxunáko yûho vaúkexea kónokea kurúhuxeokono ne Jesus.
Vo'oku kahá'ayea iyúni'ikea xanéhiko ne Pilátu,
kuríkopinoanehiko ne Mbarâba,
ina pahûko yehépoke'exeokono Jesus.
Yane kurí'okoanemaka neko xanéhiko kurúhuxoponea.
Ina ómo Jesus ne húndaruhiko kúveuke neko óvoku Pilátu,
enepone óvokumaka natíxea.
Yane heú kíxoane ho'úxea ne po'ínuhiko húndaru
ina itukínohiko Jesus harará'iti ipovóti hamá koeti poké'eke,
kuteâti ípovo nâti,
ínamaka itukínoahiko kôroa,
itea ainóvoti ka'áveti káva'o tikóti veínoa úhekexea,
ina ipíheahiko tutíkuke
itûkovotihiko teyoâti.
Yane hara koéhiko:
—Iháyu'ikakana ra natina jûdeuhiko!
—koénehiko koémoke'eyea,
koane ipúsopu'ikeahiko ya pulô'i,
koane ápuru'okeahiko,
ina ipuyúkexeahikomaka nonékuke itûkovotihiko ihayú'ikoati.
Uke'éxoanehiko komóhiyea,
ina veyopeâhiko ne harará'iti ípovoxeakemeku,
ina itukópinoamaka ne koati ípovo.
Úkeane omáhiko meúkeke kurúhuxoponea.
Yoko ápe hóyeno koéhati Símaum íhae Sîreni ukopeâti mêum,
vekopâtimaka neko xêne.
Yoko ha'a Alíxandere yoko Rúfu neko hóyeno.
Énomone íkoinoxohiko kurúhuna Jesus.
Yane ísimonehiko Jesus ya xoko iháxoneti Ngoûgota.
Yoko “Óvoku Opepú'iti” koêti ne Ngoûgota.
Ina porexóhiko Jesus víyum apêti ánahi iháxoneti mîra,
enepone iyuhii kixoti ohonéti,
itea ako énapa Jesus.
Yane kurúhuxoanehiko,
ínamaka haxakéxokokoahiko ne ípovo Jesus.
Yoko kuríkohiko inúxotike komomâti itukóvotimoye ípovo Jesus námoe póhutihiko.
Yoko nóvene ôra kuruhúxoahiko.
Tutíkuke kurúhuna Jesus ápe yutoéti koyuhoâti kurúhuxinokonoke.
Hara kôe neko yutoéti:
“Natina jûdeuhiko râ'a” kôe.
Ápemaka pi'âti ómevoti,
ha'ine Jesus kurúhuxeokono,
poéha éxopeke,
poéhamaka lopékuke. (
Yane koati tokopóvoti neko kúxoti yutoéti emó'uke Itukó'oviti,
eneponeko koêti:
“Kutí kixókono váhere xâne ákoti aunáti ítuke” koêti.)
Enepohikoneko xâne hunoneâti,
koémoke'e Jesus koane kayákakinoa tûti.
Hara koéhiko:
—Mahi ketohíneatimo ne hána'iti imokóvokuti koane mahi kexépukopatimakamo ya kúveu mopo'âti káxe!
Keítapapuikopo,
koane yevésekapi ne kurûhu —kíxoanehiko.
Kúteanemaka kíxoaku tutíhiko sasedóti koémoke'eyea,
koánemaka ne éskiribahiko,
enepone ihíkaxoti yútoe Muîse.
Hara kixókokohiko:
—Eneporâ'a,
koítovopepo po'íhiko xâne itea ákone xunáko koítopeovo.
Mahi koati Mésiya,
páhoe Itukó'oviti koíteovo xâne,
natínamaka Izarâe!
Evésekapeakopo ne kurûhu motovâti noíxea ûti,
ínamo vakutípoa —koénehiko.
Koánemaka neko ha'íne kurúhuxeokono,
koémoke'eamaka.
Itumúkone káxe,
hahámone uhá koeti kúveu mêum tukú koeti mopo'âti ôra ya kiyakáxe.
Itopónone mopo'âti ôra,
koati kohonókoti emó'u ne Jesus.
Hara koe hónoti yûho vaúkea ya emó'uke:
—Eloí,
Eloí,
lama sabakitáni?
—koéne.
Yoko hara koêti neko yûho:
“Unaém,
Unaém,
na koeti kurí kixínenu?”
koêti.
Xapákuke neko xanéhiko kamoâti,
ápe koêti:
—Yokómomapihi koêku,
Îliya iháxiko —koéhiko.
Ina apê póhuti xapákuke neko xâne ehakóvoti,
kalaká'ikoponoti esponja xoko viyum-hí koêti,
ina ipíhoa kirípuhike étakati ipíhoati pahákuke Jesus,
iyúkoati.
Ina kôe:
—Vokómomavo veyópeaxomo Îliya —koéne.
Ina apépomaka koati êno hónoti emo'u Jesus.
Yane îhunokoane ne omíxone,
ivókovone.
Yoko énomone yaneko ókoku ôra,
ívarereo neko êno kopópoti váhere haxakoâti kúveu neko hána'iti imokóvokuti.
Koati kukúkeke ívarereo ukeâti vanúkeke yonoti poké'eke.
Enepone tuti húndaru xe'ó koyêti nonékuke kurúhuna Jesus,
noixoâne kixoku ivókeovo ne Jesus,
hara kôe:
—Koati kaná'uteoxo itúkeovo Xe'exa Itukó'oviti ra hóyeno —koéne.
Ápemaka senóhikoya ákoti malîka okínoaku ixómoyea komóma.
Xapákuke neko senóhiko,
ápe Mariya Mandâlena;
yoko po'ímaka koéhati Mâriya,
enepone eno Yûse yoko Teâku.
Yoko énomone ne Teâku nihí'iti yane po'i koéhati Teâku.
Ina apémaka Salúme.
Enepohikora sêno,
aínovo xanéheixoti Jesus ovo'íko ya Ngalíleya koane huvo'óxoatine ya nókone.
Enómaka po'ínuhiko sêno xaneâti ne Jesus koeku yónea Njeruzálem.
Kiyoné'e káxe,
koeku itúkeovo kóyuseovopene jûdeuhiko vo'oku áyui,
koáne ye'ékotinemaka ûrukeovo ne sâputu,
ápe hóyeno koéhati Yûse íhae Arimáteya,
hóyeno koati teyonéti ya xapákuke tutíyehiko koatíke payásoti yúhoikovoku jûdeu.
Yoko koati kuxoíxoati nê'e símeovo ne kaxena natíxea Itukó'oviti xapa xâne.
Yane kóxunakovo píhea xoko Pilátu,
epemóponoati yusíkea veyópea muyo Jesus kuruhúke.
Iyúpaxova Pilátu neko eyékou ivókeovone Jesus,
ina ihaxíkoa neko tuti húndaru epemó'ikoati itúkeovo koati kaná'uti ivókeovone.
Exoâne xoko tuti húndaru kaná'uyea ivókeovone ne Jesus,
yane síkoane neko Yûse veyópea muyo Jesus.
Úkeane pího veyóponea kuruhúke.
Ina aupíxoa ya kalísoti ipovóti vaneu,
enepone iháxoneti líyum,
iyonoâti xoko uhôro kehoéti mopoíke.
Yane ínamaka kohokôroroko mopôi exéxeake ne uhôro.
Yoko noíke'eheixoa Mariya Mandâlena iyónokonoku neko muyo Jesus,
koánemaka Mâriya,
eno Yûse.
Evesékone sâputu,
pihóne Mariya Mandâlena;
yóko'omaka ne po'i koéhati Mâriya,
enepone eno Teâku;
koánemaka po'i sêno iháxoneti Salúme vanéxoponea kohépiti xêru óvo'okopemo Jesus.
Koati yuponii koêti lûmingu ínati ipuhíko káxe,
pihónehiko xoko ekóxokonoku Jesus.
Ina kixokókohiko:
—Kutimo veyinó'ovea ne mopôi exexoâti ne uhôro?
—kixókokohiko.
Simoánehiko,
noíxoane ahíkuxeokonone neko mopôi.
Yoko koati yupihóvati pu'íko.
Urúkovanehiko neko ekóxokonoku Jesus,
tokononé koene kutí koeti homoêhou hóhopu koyêti ípovo,
vatá koyêti ya éxopeke.
Yupihovó koéne kónoko'iyeahiko ne sêno xaneâti hána'iti píkea.
Ina kôe neko yuhó'ixoati:
—Hákonoe kenóko'i.
Koati Jesus íhae Nazâre yopósikopononoe,
eneponeko kuruhúxokonoti,
itea exépukopone nê'e,
áko'one yâyeke.
Yokómomapihi ra ekóxokonoku.
Kó'oyene yéta'akapana ne íhikauhiko yoko Pêturu inuxó koépeamo ne Jesus timúnekenoe ya Ngalíleya.
Yâkonoye neixópatinoemo kuteâti koeku yuhó'inopi yanekôyo —kíxoanehiko.